வினைல் சல்போன்

வினைல் சல்போன் (Vinyl sulfone) என்பது C4H6O2S என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். O2S(CH=CH2)2 என்ற கட்டமைப்பு வாய்ப்பாட்டாலும் இதை அடையாளப்படுத்தலாம். இம்மூலக்கூறில் ஒரு சல்போனுடன் பிணைக்கப்பட்ட இரண்டு வினைல் குழுக்கள் காணப்படும். O2S(CH=CH2)R என்ற பொது வாய்ப்பாட்டு வகையைச் சேர்ந்த பல வினைல் சல்போன்களின் தாயாக வினைல் சல்போன் கருதப்படுகிறது. பல வினைல் சல்போன்கள் அறியப்படுகின்றன.

வினைல் சல்போன்கள்
பீனைல் வினைல் சல்போன், மெத்தில் வினைல் சல்போன்   மற்றும் எத்தில் வினைல் சல்போன் ஆகியவை எடுத்துக்காட்டுகளாகும்.

தயாரிப்பு
இருவினைல் சல்போன், ஈரசிட்டேட்டு பிசு(2-ஐதராக்சியெத்தில்) சல்பைடில் இருந்து தயாரிக்கப்படுகிறது. இந்த ஈரெசுத்தரை ஐதரசன் பெராக்சைடுடன் சேர்த்து ஆக்சிசனேற்றம்  செய்வதன் மூலம் சல்போன் கிடைக்கிறது. பின்னர் சல்போன் உயர்வெப்பநிலை சிதைவுக்கு உட்படுத்தப்பட்டு இரண்டு சமமான அசிட்டிக் அமிலத்தை நீக்குகிறது.

(AcOCH2CH2)2SO2 → (CH2=CH)2SO2 + 2 HOAc (Ac = அசிட்டைல்)

மற்ற வினைல் சல்போன்கள் வினைல் சல்போனைப் போலவே தயாரிக்கப்படுகின்றன, அதாவது சல்பைடின் H2O2-ஆக்சிசனேற்றம் மூலம் தயாரிக்கப்படுகின்றன.

வினைகள் மற்றும் பயன்கள்
வினைல் சல்போன்கள் டையீனோபைல்கள் ஆகும். வினைல் சல்போனுடன் வளையக்கூட்டு வினையைத்  தொடர்ந்து, துத்தநாகத்துடன் குறைப்பு வினை மூலம் பீனைல்சல்போனைல் குழுவை அகற்றலாம்.

வினைல் சல்போன்கள் மைக்கேல் ஏற்பிகள் ஆகும்.  வினைல் சல்போன்கள் சிசுட்டின் எச்சங்கள் போன்ற தையோல்களைச் சேர்க்கின்றன.  வினைல் சல்போன் சாயங்களில் இவற்றின் முக்கிய தொழில்துறை பயன்பாட்டிற்கும் இதே வினைத்திறன் தன்மையே காரணமாகும்..

ஓலிபீன் இரட்டை இடப்பெயர்வு வினைகளின் ஒரு பகுதியாக ருத்தேனியம் வேதியியலில் பீனைல் வினைல் சல்போன் பயன்படுத்தப்பட்டுள்ளது.

வினைல் சல்போன் புரத சுத்திகரிப்புக்குப் பயன்படுகிறது. குறிப்பாக மெர்காப்டோ எத்தனாலுடன் இணைக்கப்படும்போது இது பயனாகிறது.

வர்த்தகப் பயன்பாடு
வினைல் சல்போன் ஒரு மெல்லுடலிக்கொல்லி பூச்சிக்கொல்லியாகப் பயன்படுகிறது.

பாதுகாப்பு
இதே போன்ற சேர்மங்களைப் போலவே, வினைல் சல்போனும் ஒரு கண்ணீர் வரவழைக்கும் மற்றும் சரும எரிச்சலூட்டும் பொருளாகும். இதன் குறைந்த நிலையற்ற தன்மை காரணமாக இந்த பண்புகள் ஓரளவு குறைக்கப்படுகின்றன.

மேற்கோள்கள்

பகுப்பு:தீங்குயிர்க்கொல்லிகள்
பகுப்பு:மருத்துவ வேதியியல்
பகுப்பு:தையீன்கள்